Aansoeke vir slim ID-kaarte begin binnekortNkosazana Dlamini-Zuma, voormalige minister van binnelandse sake, toe sy haar ID-kaart in 2012 aan joernaliste getoon het. Foto: listrends.blogspot.com Die departement van binnelandse sake het Donderdag bekend gemaak dat die publiek binnekort hul aansoeke vir die nuwe slim ID-kaarte kan indien. “Pensioenarisse kan van Februarie aansoek doen vir die nuwe ID-kaarte,” het Naledi Pandor, die minister van binnelandse sake, gesê. Mense gaan volgens hul geboortemaand uitgenooi word om aansoek te doen, het sy tydens ŉ ontbyt van The New Age-koerant in Johannesburg gesê. Pensioenarisse wat in Januarie gebore is, sal van die eerstes wees wat van volgende maand af kan aansoek doen. “Mense moet nie net by die kantore van binnelandse sake opdaag nie, ons sal hulle uitnooi om in te kom in die maand wat hulle verjaar. Ons doel is om ten minste 100 000 slim ID-kaarte teen die einde van Maart uit te reik.” Sy sê die uitreikingsproses word papierloos gedoen, en die kaarte is van top gehalte. “Die slim ID-kaart gebruik moderne tegnologie om besonderhede op ‘n mikroskyfie te stoor. Die geheue van die skyfie is genoeg om ‘n wye verskeidenheid van die openbare sektor se besonderhede te stoor, soos ŉ huwelikslisensie en selfs bestuurslisensiebesonderhede.” – SAPA